b'\n_START_ARTICLE_\nOlegas Antonovas\n_START_PARAGRAPH_\nOlegas Antonovas (rus. \xd0\x9e\xd0\xbb\xd0\xb5\xd0\xb3 \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd\xd0\xbe\xd0\xb2\xd0\xb8\xd1\x87 \xd0\x90\xd0\xbd\xd1\x82\xd0\xbe\xd0\xbd\xd0\xbe\xd0\xb2; 1906 m. vasario 7 d. Maskvos sritis \xe2\x80\x93 1984 m. baland\xc5\xbeio 4 d. Kijevas) \xe2\x80\x93 tarybinis l\xc4\x97ktuv\xc5\xb3 konstruktorius, moksl\xc5\xb3 daktaras, TSRS (1981 m.) ir Ukrainos Moksl\xc5\xb3 Akademij\xc5\xb3 akademikas (1968 m.), Socialistinio Darbo didvyris.\n_START_SECTION_\nBiografija\n_START_PARAGRAPH_\nOlegas Antonovas gim\xc4\x97 1906 m. vasario 7 d. dabartin\xc4\x97s Maskvos srities Podolsko rajono Troic\xc5\xb3 kaime. T\xc4\x97vai \xe2\x80\x93 Ana Jefimovna ir Konstantinas Konstantinovi\xc4\x8dius Antonovai, bajor\xc5\xb3 kilm\xc4\x97s._NEWLINE_1924 m., besimokydamas Saratovo pramon\xc4\x97s technikume, pagamino pirm\xc4\x85 savo sklandytuv\xc4\x85._NEWLINE__NEWLINE_1925 m. \xc4\xafstojo \xc4\xaf Leningrado politechnikos instituto Ma\xc5\xa1in\xc5\xb3 gamybos fakultet\xc4\x85, kur\xc4\xaf baig\xc4\x97 1930 m. ir \xc4\x97m\xc4\x97 dirbti in\xc5\xbeinieriumi._NEWLINE_1931 m. \xc4\x97m\xc4\x97 dirbti vyriausiuoju Maskvos sklandytuv\xc5\xb3 gamyklos konstruktoriumi. Suprojektavo sklandytuvus Upar, Rot front, Standart._NEWLINE__NEWLINE_Nuo 1938 m. Antonovas dirbo A. Jakovlevo KB._NEWLINE_Prasid\xc4\x97jus Did\xc5\xbeiajam T\xc4\x97vyn\xc4\x97s karui O. Antonovas suk\xc5\xabr\xc4\x97 kelet\xc4\x85 desantini\xc5\xb3 sklandytuv\xc5\xb3. 1942 m. buvo i\xc5\xa1bandytas jo sukurtas sklandytuvas lengvajam tankui T-60 gabenti._NEWLINE_Nuo 1946 m. vadovavo Jakovlevo OKB filialui, po to \xe2\x80\x93 savo OKB-153, kuris nuo 1984 m. prad\xc4\x97tas vadinti Antonovo vardo OKB._NEWLINE_1947 m. O. Antonovas suk\xc5\xabr\xc4\x97 vienvarikl\xc4\xaf biplan\xc4\x85 An-2, kuris tur\xc4\x97jo pravardes \xe2\x80\x9eAnu\xc5\xa1ka\xe2\x80\x9c, \xe2\x80\x9eOro \xc5\xbeemdirbys\xe2\x80\x9c, \xe2\x80\x9eSparnuotas sanitaras\xe2\x80\x9c ir kt._NEWLINE__NEWLINE_1952 m. O. Antonovas ir jo KB vyriausieji specialistai persik\xc4\x97l\xc4\x97 \xc4\xaf Kijev\xc4\x85, kur konstravimo biuras buvo suorganizuotas i\xc5\xa1 naujo. 1953 m. Antonovo KB gavo u\xc5\xbesakym\xc4\x85 sukurti transportin\xc4\xaf l\xc4\x97ktuv\xc4\x85 su dviem turbosraigtiniais varikliais, o 1958 m. l\xc4\x97ktuvas An-8 buvo paleistas \xc4\xaf serijin\xc4\x99 gamyb\xc4\x85 Ta\xc5\xa1kento aviacijos gamykoje.._NEWLINE_1960 m. O. Antonovas Maskvos Aviacijos institute apsigyn\xc4\x97 technikos moksl\xc5\xb3 daktaro disertacij\xc4\x85. Tais pa\xc4\x8diais metais buvo i\xc5\xa1rinktas Ukrainos Moksl\xc5\xb3 Akademijos nariu korespondentu._NEWLINE__NEWLINE_1962 m. O. Antonocas tapo generaliniu konstruktoriumi._NEWLINE_Paskutinis O. Antonovo sukurtas l\xc4\x97ktuvas buvo An-124 Ruslan. Tai vienas galingiausi\xc5\xb3 pasaulio transportini\xc5\xb3 l\xc4\x97ktuv\xc5\xb3, kuriuo buvo u\xc5\xbefiksuota 30 pasaulio rekord\xc5\xb3._NEWLINE_2005 m. pabaigoje Antonovo OKB sukurtais l\xc4\x97ktuvais buvo pasiekti 483 oficial\xc5\xabs pasaulio rekordai, i\xc5\xa1 kuri\xc5\xb3 378 tuo metu dar buvo nesumu\xc5\xa1ti.'